Mia en Leon: Sprokie van 'n stadsliefde | SARIE BRUID
Moderne makietie in 'n kleurryke stedelike landskap, met polsende musiek en graffiti teen die mure.
As Matie-studente was hulle verloof, maar toe skei hul paadjies en jare later loop hulle mekaar weer raak in Johannesburg. Toe hulle troukoors kry, was daar vir Mia en Leon net een plek waar hulle wou afhaak – daar waar hul harte weer ontmoet het, in die middestad tussen ontwerpersgeboue en mure met kleurryke graffiti. Al hul geliefdes was daar om die groot dag met hulle te deel.
Die paartjie het self alles beplan vir die geleentheid, met baie hulp van hul naastes. 'n Goiingmat met hul spesiale troulogo, L + M, daarop is in die kerkpaadjie uitgerol. Bosse veldblomme het hul beste kleure en geure in blikemmers al langs die paadjie af verskaf. Die stadsgewoel en onthaalvenue met sy klippiesvloer en olyfbome het die toon aangegee vir die dekor. Eenvoudige selfdoen-elemente het dit aangevul en die eindresultaat was 'n kreatiewe en unieke onthaal met 'n gemaklike markdag-gevoel.
Mia se lang vloeiende, moulose trourok was van sagte suiwer ru-sy en chantilly-kant, met ruchewerk op die bostuk en 'n lae V-hals met 'n geskulpte kantrand. Om haar middel was 'n lang smal leerbandjie. Haar wit insteek-sandale was met blinkertjie-detail versier. Haar ruiker was 'n bossie gipskruid wat met raffia vasgemaak is.
FOTO Jacques Albertyn
Die onthaal was in 'n restaurant in Maboneng, Johannesburg. Ná die kerkseremonie is die gaste na die dak-area begelei vir drankies en vingerhappies. Van daar het hulle 'n uitsig oor die stad se interessante verskeidenheid geboue gehad.
Die pasgetroude paar by hul gevolg.
Bruidegom Leon, wat 'n ontwikkelingsmaatskapy besit, voor een van die besige mure in die omgewing waar die troue gehou is. Sy knoopsgatruiker is handgemaak deur sy suster, Natasha van Heerden – 'n klein houtvliegtuig met rooi en vlootblou lint.
Mia is 'n kinderterapeut wat spesialiseer in outisme.
Mia en haar pa, Philip Steyn ('n prokureur van Kaapstad), deel 'n grappie ná die huweliksbevestiging in die GodFirst-kerk in Parktown.
Mia se donker hare was in 'n sagte kapsel vasgemaak met 'n gipskruid-kransie as versiering.
Wit tafellopers met die paartjie se trou-logo, L + M, is spesiaal vir die geleentheid gedruk. Die kleurtema was wit, grys en vlootblou. Die hoofgereg, beesfilet met rosa-tamaties en aspersies, is op groot houtborde voorgesit.
The Runaway Train Cult maak musiek by die onthaal. Van links is Catherine Roberts, Brendan Ou Tim en Dan Roberts.
Smal stroke papier aan 'n dun tou het die tafelsitplekke aangewys.
Die bruidsruiker was 'n bossie gipskruid.
Mia se raad aan bruide is om te onthou om asem te haal. Hierdie dag gaan nooit weer met jou gebeur nie – geniet dit van begin tot einde. My pa het vir ons die beste raad gegee: 'As julle goeie kos, goeie wyn en goeie musiek het, sal jul troue fantasties wees!'